Kisseljovi suguvõsa aadlivapp
**Kisseljov** (vene keeles *Киселёв*, saksa keeles *Kisselew*) on Venemaa aadlisuguvõsa.

Ajalugu
-------

### Päritolu küsimus

Kisseljovid kasutasid Poola-Leedu päritolu Kisieli vappi
Kisseljovid lugesid oma põlvnemisliini samast esivanemast nagu Poola aadlisuguvõsa Kisiel ja kasutasid seepärast Poola-Leedu päritolu Kisieli vappi. Kisielide esiisaks oli legendi järgi Kiievi suurvürsti Vladimir Monomahhi vojevood Svjentold Kissel (Swientold Kisiel). Ürikulisi teateid Kisseljovide kohta on kummatigi alles alates XV sajandi keskpaigast. 

### Varasem ajalugu

Esimene suguvõsa liige, kelle kohta on kindlaid teateid, oli Ivan Aleksandrovitš Kisseljov. Teda on 1452. aastal mainitud Veliki Ustjugi vojevoodina. Tema järeltulijad teenisid samuti vojevoodidena. 1552. aastal hukkus Kaasani piiramise ajal tatarlaste vastu võideldes seitse Kisseljovide suguvõsa liiget.

### Kisseljovid XVII sajandil

XVII sajandil kohtab paljusid suguvõsa liikmed Moskva aadlike seas. Mitmel Kisseljovil õnnestus tõusta Venemaa tsaare teenides strjaptšiks. Stepan Ivanovitš Kisseljov (suri pärast 1692) ja Trofim Mihhailovitš Kisseljov (suri pärast 1692) olid Peeter I valitsusaja algul tõusnud stolnikuks.

### XVIII–XIX sajandini

Suguvõsa tähtsus hakkas tõusma XVIII sajandi keskpaiku. Ivan Aleksejevitš Kisseljov (1711−1766) teenis välja riiginõuniku teenistusastme ja oli Moskva kuberneri abi. Tema vanem poeg oli ilmselt Fjodor Ivanovitš Kisseljov (1758−1809), kes tegi karjääri sõjaväes ja tõusis kindralleitnandiks. Ivani teine poeg Dmitri Ivanovitš Kisseljov (1761−1820) teenis algul samuti sõjaväes − talle omistati brigadiri auaste −, kuid hiljem astus tsiviilteenistusse, oli Moskva relvapalati valitsuse abi ja lõpetas oma karjääri tõelise riiginõunikuna. Silmapaistvat karjääri tegid ka kolm tema poega. Vanem poeg jalaväekindral Pavel Dmitrijevitš Kisseljov (1788−1872) oli pikka aega esimene Venemaa keisririigi riigivarade minister (1837−1856), kellena viis läbi mitmeid kroonutalupoegi puudutavaid reforme. Ta sai krahvitiitli, nimetati Riiginõukokku ja oli Venemaa saadik Prantsusmaal. Tema vend Sergei Dmitrijevitš Kisseljov (1793−1851) teenis sõjaväeteenistuses välja polkovniku aukraadi, astus siis tsiviilteenistusse, oli esmalt lühikest aega Moskva viitsekuberner ja seejärel Moskva kroonupalati esimees; erru läks ta tõelise riiginõunikuna. Vendadest noorim − tõeline salanõunik Nikolai Dmitrijevitš Kisseljov (1802−1869) − oli diplomaat: ta oli Venemaa saadik Prantsusmaal, Roomas, Toscanas ja Itaalias.

### Aadliliin

Kuna krahv Pavel Kisseljovi ainus poeg Vladimir (1822−1824) suri varakult ja tema vennapojal krahv Pavel Sergejevitš Kisseljovil (1831−1906) järeltulijaid ei olnud, jätkus suguvõsaliin viimase noorema venna Aleksei Sergejevitš Kisseljoviga (1840−1910). Viimane ostis aastal 1874 Moskva lähedal Zvenigorodi maakonnas Babkino mõisa, kus aastatel 1885−1887 peatus vene kirjanik Anton Tšehhov. Aleksei järeltulijad jäid elama Nõukogude Venemaale. Tema poeg Sergei Aleksejevitš Kisseljov (1876−u 1929) oli Moskva Suure teatri näitleja. Näitlejakutse valisid ka tema poeg Vladimir Sergejevitš Kisseljov (1915−1983) ja tütar Nadežda (1909−1982), kellest sai VSFSV teeneline kunstnik (1960). Selle liini esindajad elavad siiani Venemaal.

Kisseljovi suguvõsa krahvivapp

Venemaa keisririigi krahvid
---------------------------

Keiser Nikolai I andis 1839. aasta 26. märtsil (vkj) riigivarade ministrile jalaväekindral Pavel Dmitrijevitš Kisseljovile (1788−1872) krahvitiitli. Viimasel aga otsesed järeltulijad puudusid − tema ainus poeg Vladimir oli surnud varakult − ja tema pärijaks oli vennapoeg Pavel Sergejevitš Kisseljov (1831−1906). Ta sai 1873. aasta 19. aprillil (vkj) õiguse kasutada oma onu tiitlit ja vappi. Kuna tal järeltulijaid ei olnud ja tiitlit tohtis pärandada ainult primogenituuris, kustus krahviliin tema surmaga.

Kisseljovid rüütelkonna matriklis
---------------------------------

Krahv Pavel Dmitrijevitš Kisseljov (1788−1872) võeti 1840. aasta 3. mail (vkj) Kuramaa rüütelkonna matriklisse. Lisaks oli suguvõsa kantud Moskva ja Penza kubermangu aadlisuguvõsaraamatusse.

Suguvõsa liikmeid
-----------------

Jalaväekindral krahv Pavel Dmitrijevitš Kisseljov (1788−1872)
* Ivan Aleksandrovitš Kisseljov (suri pärast 1452), Veliki Ustjugi vojevood
* Mihhail Ivanovitš Kisseljov (suri pärast 1469), Nižni vojevood
* Semjon Fjodorovitš Kisseljov (suri pärast 1546), Novosili vojevood
* Ivan Stepanovitš Kisseljov (suri 1648), Jeletsi vojevood, Moskva aadlik
* Leonti Ivanovitš Kisseljov (suri pärast 1678), Jurjev-Polski vojevood, Moskva aadlik
* Stepan Ivanovitš Kisseljov (suri pärast 1692), stolnik
* Trofim Mihhailovitš Kisseljov (suri pärast 1692), stolnik
* Fjodor Ivanovitš Kisseljov (1758−1809), kindralleitnant, brigaadikomandör
* Dmitri Ivanovitš Kisseljov (1761−1820), tõeline riiginõunik, Moskva relvapalati valitsuse abi
* Krahv Pavel Dmitrijevitš Kisseljov (1788−1872), jalaväekindral, kindraladjutant, korpusekomandör, Venemaa riigivarade minister, Venemaa suursaadik Prantsusmaal, Riiginõukogu liige, mõisaomanik
* Sergei Dmitrijevitš Kisseljov (1793−1851), polkovnik, tõeline riiginõunik, Moskva viitsekuberner, Moskva kroonupalati esimees
* Nikolai Dmitrijevitš Kisseljov (1802−1869), tõeline salanõunik, Venemaa saadik Prantsusmaal, suursaadik Rooma ja Toscana õukonnas ning Itaalia kuningriigis
* Krahv Pavel Sergejevitš Kisseljov (1831−1906), tõeline riiginõunik, õuemeister
* Nikolai Petrovitš Kisseljov (1884−1965), raamatuteadlane, bibliograaf, paleograaf, professor

Pildid
------

* Tõeline salanõunik Nikolai Dmitrijevitš Kisseljov (1802−1869)Tõeline salanõunik Nikolai Dmitrijevitš Kisseljov (1802−1869)
* Tõeline riiginõunik Sergei Dmitrijevitš Kisseljov (1793−1851)Tõeline riiginõunik Sergei Dmitrijevitš Kisseljov (1793−1851)

Kisseljovi suguvõsa mõisavaldused
---------------------------------

* Moskva kubermang:
	+ Babkino (a-st 1874)

Viited
------

1. ↑  Долгоруков, Пётр Владимирович. Rossiiskaja rodoslovnaja kniga. Часть вторая. Санктпетербургь: Печатано вь типографии Эдуарда Веймара, 1855, lk 263.
2. ↑  Иванов, Петр Иванович. Алфавитный указатель фамилий и лиц, упоминаемых в боярских книгах, хранящихся в 1-м отделении Московского архива Министерства юстиции, с обозначением служебной деятельности каждого лица и годов состояния в занимаемых должностях. Москва: Тип. С. Селивановского, 1853, lk 184.
3. ↑  Kisseljovi suguvõsa genealoogia saidil proza.ru.

Kirjandus
---------

* *Der Adel der russischen Ostseeprovinzen (Estland, Kurland, Livland, Ösel)*. 1. Teil. Die Ritterschaft. Neustadt an der Aisch: Bauer & Rape, inhaber Gerhard Gessner, 1898 (ümbertrükk 1980). Lk 60-61.
* Долгоруков, Пётр Владимирович. *Российская родословная книга*. Часть вторая. Санктпетербургь: Печатано вь типографии Эдуарда Веймара, 1855. Lk 263-264 .
* Иванов, Петр Иванович. *Алфавитный указатель фамилий и лиц, упоминаемых в боярских книгах, хранящихся в 1-м отделении Московского архива Министерства юстиции, с обозначением служебной деятельности каждого лица и годов состояния в занимаемых должностях*. Москва: Тип. С. Селивановского, 1853. Lk 184 .
* Федорченко, Валерий Иванович. *Дворянские роды, прославившие отечество. Энциклопдия дворянских родов*. Москва: "ОЛМА-ПРЕСС", 2004. Lk 194-195.

|  |  |
| --- | --- |
|  | Pildid, videod ja helifailid Commonsis: **Kisseljov** |

Välislingid
-----------

* Kisseljovi suguvõsa genealoogia saidil geni.com
* Kisseljovi suguvõsa genealoogia saidil proza.ru